Thomas Alsgaard (43) legger opp - kroppen orker ikke mer
Første gangen han la opp «på ordentlig» var etter 2003-sesongen. Men i slutten av 30-årene fikk han nye ambisjoner - innenfor langløp. Husker du denne? Alsgaard (37) gir seg selv to år på å vinne VasaloppetHan var fast bestemt på at det var mulig å gå til topps i Vasaloppet. Men kroppen ville ikke være med på satsingen. Nå har han skrinlagt planene om en videre langrennskarriere på egne vegne. – Etter langt om lenge så har jeg det. Jeg prøvde litt igjen i våres, men det samme mønstret gjentok seg bare. Jeg kom fort i form. Så smalt det, og jeg ble syk. For 40. gang. Da tenkte jeg at jeg orker ikke dette lenger, sier Alsgaard til VG. Nå har han andre ambisjoner som eier av det private laget «Team Leaseplan Go». Store deler av langrennspressen var til stede under presentasjonen av løperne på Grønholen Fjellhotell på Beito. Alsgaard fortalte om store planer og ambisjoner. I samtale med VG etterpå innrømmer han med tungt hjerte at de planene ikke lenger gjelder for egen del. – Jeg innser at helsen ikke er bra nok. Det er en helsemessig årsak som ligger der som jeg ikke finner ut av. Jeg får ikke gjort det som kreves. Jeg trener masse og er i god form, men har ikke mulighet til å gjøre det siste ekstra for å kunne være med å kjempe på det nivået, sier mannen som er en av få nordmenn med gull i tre OL. Bildespesial: Alsgaards fantastiske karriereHan forteller at det har vært tøft å erkjenne at det ikke blir flere magiske opplevelser i skisporet. – Jeg tok valget tidlig i sommer. Jeg synes det var tøft. Det var en uutholdelig tanke at jeg aldri skulle få oppleve den godfølelsen igjen. Å være i god form i et skirenn, kjempe i toppen, sier 43-åringen fra Flateby i Enebakk. – Føles det nesten som en sorg? – Ja, det er litt det. Jeg må innrømme det. Savnet kommer alltid til å være der. Jeg vet så godt hvordan den følelsen er. Det er en rus som er ubeskrivelig når man lykkes på det nivået. Når jeg ser Petter Eliassen vinner disse løpene, og jeg vet nøyaktig hvordan han har det, så er jeg glad på hans vegne. Men jeg er veldig misunnelig også, svarer Alsgaard og ler.Likevel er ambisjonene innenfor langrennssporten store. Men nå som leder og eier av et privat lag med fremadstormende skiløpere. – Det gir meg stor glede. Jeg synes det er givende. Føler at jeg gjør noe som er nyttig. Særlig å se hvordan de unge løperne som kommer inn på laget bruker den muligheten de får. Og gleden de viser over det, sier Thomas Alsgaard. Etter noen år utenfor idretten har han konkludert med at det er langrenn han ønsker å jobbe med. – Langrenn er mitt hjerte. Når jeg ikke får være utøver selv, så ønsker jeg å være en deltager i andres glede i langrenn. Det er dette jeg har lyst til å drive med. Og dette prosjektet er langsiktig. Det er en beinhard kamp om oppmerksomheten. Og det er profilene som selger det. Jeg har valgt en annen linje med å løfte opp de løperne som går litt under radaren. Det at vi i dag er det største og i mine øyne det mest proffe private laget uten en eneste profil, skyldes hard jobbing, sier Thomas Alsgaard.
Thomas Alsgaard (43) innser at drømmen om å vinne Vasaloppet ikke realiseres. Nå har han lagt opp - igjen.